Diari Oficial de la Generalitat Valenciana


Sumari del DOGV 6798, del 18-06-2012 (2012/5960)

RESOLUCIÓ d'11 de juny de 2012, de la Subdirecció General de Personal Docent de la Conselleria d'Educació, Formació i Ocupació, per la qual es regulen els procediments d'adjudicació contínua de llocs de treball en règim d'interinitat.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6798

Data del DOGV
:   18-06-2012

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2012/5960


Data del document
:   11-06-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Descriptors 

:   * concurs administratiu

RESOLUCIÓ d'11 de juny de 2012, de la Subdirecció General de Personal Docent de la Conselleria d'Educació, Formació i Ocupació, per la qual es regulen els procediments d'adjudicació contínua de llocs de treball en règim d'interinitat. [2012/5960]
Índex
Preàmbul
1. Objecte
2. Procediment
3. Participants
4. Sol·licituds
5. Terminis de presentació d'instàncies
6. Format i manera d'omplir la instància
7. Calendari d'adjudicacions
8. Determinació de llocs de treball a adjudicar
9. Procediment d'adjudicació
10. Resolució
11. Desactivació temporal en les borses
12. Exclusió de les borses
13. Duració dels nomenaments
14. Finalització del nomenament
Disposicions transitòries
Disposició final
L'Acord de la Mesa Sectorial d'Educació subscrit el dia 23 de novembre de 2010 i publicat per Resolució de 26 de novembre de 2010, del director general de Personal de la Conselleria d'Educació (DOCV de 30 de novembre), pel qual s'establix el sistema de provisió de llocs de treball en règim d'interinitat, regula les condicions en què accedix i desenrotlla les seues funcions el personal docent interí, de manera que permeta compatibilitzar la salvaguarda de les expectatives d'ocupació d'este professorat amb l'especialització imprescindible que les noves ensenyances demanden i les necessitats de personal del sistema educatiu.
En l'apartat 2 de l'article 6 de l'esmentat acord s'establix que mitjançant una resolució de la direcció general competent en matèria de personal docent es regularà el procediment a què hauran d'ajustar-se les adjudicacions setmanals.
El Decret Llei 1/2012 de 5 de gener, del Consell, de mesures urgents de reducció del dèficit a la Comunitat Valenciana, determina en el punt 1 de l'article 13 que durant els exercicis 2012 i 2013 esdevé inaplicable l'article 9 de la Resolució de 26 de novembre de 2010, del director general de Personal de la Conselleria d'Educació, per la qual s'acorda la publicació de l'acord subscrit per la Conselleria d'Educació i les organitzacions sindicals pel qual s'establix el sistema de provisió de llocs de treball en règim d'interinitat. I en el punt 2 que tots els nomenaments vigents de funcionaris docents interins, així com els que s'efectuen a partir de l'entrada en vigor d'este decret llei, s'estendran des de la data d'inici del servici i, com a màxim, fins al 30 de juny de cada any, i es meritaran les parts proporcionals de pagues extraordinàries i vacacions.
En la tramitació d'esta resolució s'ha complit el que preveuen l'article 37 de la Llei 7/2007, de 12 d'abril, de l'Estatut Bàsic de l'Empleat Públic, i els articles 153 i següents de la Llei 10/2010, de 9 de juliol, de la Generalitat, d'Ordenació i Gestió de la Funció Pública.
D'acord amb el que s'ha exposat i de conformitat amb l'article tercer de la Resolució de 20 d'abril de 2012, de la Subsecretaria de la Conselleria d'Educació, Formació i Ocupació sobre delegació de competències en determinats òrgans de la Conselleria d'Educació, Formació i Ocupació, esta Subdirecció resol regular el procediment d'adjudicació contínua de llocs de treball en règim d'interinitat
Primera. Objecte
Esta resolució té com a objecte desenrotllar el procediment d'adjudicació contínua de llocs de treball per personal docent no universitari en règim d'interinitat en centres públics de l'àmbit de gestió de la Conselleria d'Educació Formació i Ocupació previst en l'apartat 2 de l'article 6 de l'Acord de la Mesa Sectorial d'Educació subscrit el dia 23 de novembre de 2010.
Segona. Procediment
L'adjudicació de llocs es realitzarà per mitjà de procediments telemàtics, llevat que les necessitats del servici educatiu motiven l'ús d'un altre procediment, en el marc de la convocatòria que anualment es realitzarà per resolució de la Subdirecció.
Tercera. Participants
1. Ha de participar en estos procediments tot el personal integrant de les borses de treball que es trobe en els supòsits previstos en l'apartat 2 de l'article 4 de l'Acord de la Mesa Sectorial d'Educació subscrit el dia 23 de novembre de 2010.
a) Personal docent inscrit en les actuals borses que haja prestat servicis com a interí en algun centre públic docent dependent de la Conselleria i que no haja obtingut un lloc de treball en les adjudicacions d'inici del corresponent curs escolar o no estiga desactivat temporalment en la respectiva borsa de treball.
b) Personal docent d'unitats concertades que han deixat d'estar-ho, que figuren en la borsa corresponent constituïda per la Conselleria d'Educació, Formació i Ocupació.
c) Els participants en els procediments selectius d'ingrés en la funció pública docent convocats a la Comunitat Valenciana que no han sigut seleccionats i no hagen prestat servicis.
d) El personal integrant de les borses extraordinàries de treball, sense servicis prestats.
2. Aquells que tinguen l'obligació de participar en el procediment i no ho facen seran exclosos de les borses de treball en què estiguen inscrits.
Quarta. Sol·licituds
1. Tots els participants hauran de presentar una instància, que serà tramitada a través de la pàgina web de la Conselleria d'Educació, Formació i Ocupació . No serà necessària la presentació de la inscripció en cap registre físic.
2. La presentació per mitjans telemàtics de la sol·licitud de participació s'efectuarà per mitjà del codi d'usuari i contrasenya que s'establisquen en l'aplicació.
3. Per a efectuar consultes sobre els resultats que obtinga en un procés concret, la persona interessada podrà accedir amb el codi d'usuari i la contrasenya que s'establisquen en l'aplicació.
4. L'ús dels mitjans telemàtics per a participar en el procés comporta el consentiment del sol·licitant al tractament de les seues dades de caràcter personal que siguen necessàries per a la tramitació del procés, d'acord amb la normativa vigent.
Quinta. Terminis de presentació d'instàncies
1. En el mes de setembre s'obrirà un termini de 10 dies hàbils per a la presentació d'instàncies al personal inclòs en la base tercera. Les dates de començament i finalització del termini seran anunciades en la pàgina de la Conselleria d'Educació, Formació i Ocupació . Dins dels deu dies següents a la finalització del termini, l'aplicació tornarà a obrir-se perquè les instàncies presentades puguen ser modificades pels participants en qualsevol moment i fins al 30 de juny del corresponent curs escolar, excepte allò que es disposa per als dies d'adjudicació en la base novena, en què l'aplicació romandrà tancada el temps necessari per a executar l'adjudicació.
2. Durant el curs escolar es concediran terminis extraordinaris de cinc dies hàbils de presentació d'instàncies per a aquells integrants de les borses que no ho hagen fet en el primer termini, perquè van estar desactivats temporalment de la respectiva borsa de treball o per les causes previstes en l'Acord de la Mesa Sectorial d'Educació subscrit el dia 23 de novembre de 2010.
3. Aquells que una vegada iniciat el curs escolar s'incorporen a les borses de treball pel procediment previst en la lletra d) de l'apartat 2 de l'article 4 de l'Acord de la Mesa Sectorial d'Educació, subscrit el dia 23 de novembre de 2010 (borses extraordinàries de treball), hauran de presentar una instància en el termini de cinc dies hàbils comptats des de l'endemà del dia que es publique la resolució per la qual s'eleva a definitiva la respectiva borsa extraordinària.
4. Aquells que després de l'inici del curs escolar s'incorporen a les borses de treball pel procediment previst en la lletra b) de l'apartat 2 de l'article 4 de l'Acord de la Mesa Sectorial d'Educació, subscrit el dia 23 de novembre de 2010 (unitats concertades), hauran de presentar una instància en el termini de cinc dies hàbils comptats des de l'endemà del dia que es faça efectiva la seua incorporació.
5. Per als participants descrits en els punts 2, 3 i 4 d'este apartat, l'aplicació es mantindrà oberta perquè les instàncies presentades puguen ser modificades en qualsevol moment i fins al 30 de juny del corresponent curs escolar, excepte allò que es disposa per als dies d'adjudicació en la base novena, en què l'aplicació romandrà tancada el temps necessari per a executar l'adjudicació.
6. Únicament s'admetran a tràmit les instàncies confirmades telemàticament a l'Administració educativa amb anterioritat al moment de la corresponent adjudicació, de conformitat amb allò que s'indica en la norma novena. En el cas que es presente en termini i forma més d'una instància, només es tindrà en compte l'última.
Sexta. Format i manera d'omplir la instància
1. Cada participant podrà sol·licitar llocs de treball d'aquelles especialitats en què estiga inscrit en la respectiva borsa de treball i aquells llocs de treball que estiguen atribuïts a les mencionades especialitats.
2. Encara que es participe per més d'una especialitat o tipus de plaça, els sol·licitants presentaran una única instància. Aquells participants que puguen participar per més d'una especialitat hauran de prioritzar-les en el lloc reservat per a això en la instància de participació, combinant-se estes en l'orde successiu que establisca el participant amb les seues peticions de centre, localitat, subàrea, àrea i província.
3. El nombre de peticions que cada participant podrà sol·licitar no podrà excedir les 300. Als efectes d'obtenció d'un lloc, els participants consignaran els codis de centres, localitats, subàrea, àrea o província i tipus de places que sol·liciten per orde de preferència.
4. Les peticions poden fer-se a un centre concret, localitat, subàrea, àrea o província, i són compatibles totes les modalitats. En els quatre últims casos s'adjudicarà el primer centre de la localitat, subàrea, àrea o província amb un lloc en el mateix orde en què apareguen anunciats en la convocatòria.
5. Les peticions relatives a centres docents amb més d'una seu territorial es realitzaran d'acord amb la codificació establida en l'annex d'esta resolució o de la respectiva convocatòria. Als efectes de l'assignació de la seu corresponent quan hi haja més d'un lloc, els directors dels centres els assignaran atenent l'acord unànime dels adjudicataris i, si no n'hi ha, l'orde en la borsa respectiva.
6. Si es pretén sol·licitar més d'una especialitat o lloc d'un mateix centre, localitat, subàrea, àrea o província serà necessari repetir el centre, localitat, subàrea, àrea o província tantes vegades com especialitats o llocs sol·licitats. No obstant això, a fi de simplificar i facilitar als participants la realització de les seues peticions, les persones interessades que desitgen sol·licitar tots els centres corresponents a una localitat, subàrea, àrea o província, en compte de consignar els codis de tots i cada un dels centres per orde de preferència, hauran de consignar únicament els codis corresponents a la localitat, subàrea, àrea o província i el lloc-especialitat, entenent-se, en este cas, que sol·liciten tots els centres de la localitat, subàrea, àrea o província de què es tracte en el mateix orde de preferència amb què apareixen publicats en l'annex corresponent de la convocatòria i sempre referits als centres que apareixen en eixe annex. Si respecte a tots els centres d'una localitat, subàrea, àrea o província desitja sol·licitar-se'n algun o alguns prioritàriament, estos centres podran consignar-se com a peticions individualitzades per orde de preferència i, a continuació, consignar el codi corresponent a la localitat, subàrea, àrea o província i lloc-especialitat, entenent-se incorporats a les seues peticions la resta de centres en el mateix orde en què apareixen publicats en l'annex corresponent de la convocatòria.
7. Així mateix, si els llocs que se sol·liciten tenen caràcter d'itinerant, a temps parcial i reducció de jornada, o si sol·liciten llocs el titular dels quals es troba prestant servicis en una altra destinació, però que d'acord amb la legislació vigent pot tornar al lloc de què és titular al llarg del curs escolar (places afectades), haurà de fer-se constar esta circumstància en l'espai reservat a este efecte en l'apartat de petició de la instància.
8. En el cas de les substitucions, el participant podrà distingir entre les de duració determinada i les de duració indeterminada, o entre aquelles que es definisquen en cada convocatòria.
9. Tots els participants indicaran en la sol·licitud de participació la preferència provincial i han d'assenyalar la província o províncies preferents i l'orde de preferència.
Sèptima. Calendari d'adjudicacions
1. Per a cada un dels cossos i especialitats, es podran efectuar adjudicacions els dimecres i divendres de cada setmana.
2. Estes dates podran ser modificades per necessitats educatives i quedaran supeditades al calendari escolar, als festius que coincidisquen amb els dies assenyalats, a la inexistència de llocs a oferir i a altres circumstàncies que puguen impedir o modificar la seua realització.
3. Podran quedar exceptuades d'este calendari algunes adjudicacions que es realitzen en els mesos de setembre i octubre en cada cos i especialitat, les quals es podran assimilar a les adjudicacions de destinacions prèvies a l'inici del curs escolar.
Octava. Determinació de llocs de treball a adjudicar
1. Les relacions per a l'adjudicació de llocs inclouran els llocs vacants, les vacants afectades, substitucions, lloc a temps parcial, amb reducció de jornada i de naturalesa itinerant.
2. Amb anterioritat a les 14.00 hores del dia anterior a aquell en què es realitze l'adjudicació, la Subdirecció General de Personal Docent farà públiques, a través de la pàgina web de la Conselleria d'Educació Formació i Ocupació , les relacions de llocs per cos i especialitat. En esta relació constaran les característiques i els requisits dels llocs.
Novena. Procediment d'adjudicació
1. L'adjudicació de llocs que siga necessari cobrir a través del nomenament de funcionaris en règim d'interinitat es durà a terme en funció de les instàncies confirmades telemàticament amb anterioritat a les 10.00 hores del dia en què es realitze la corresponent adjudicació de conformitat amb els criteris següents:
a) Les vacants i substitucions que s'oferisquen durant el curs escolar seran de petició voluntària, però d'acceptació obligatòria si ha sigut sol·licitada. No obstant això, per al supòsit que la plaça no siga triada voluntàriament per cap aspirant, s'adjudicara d'ofici i la seua acceptació serà obligatòria atenent l'orde de prelació existent en la corresponent borsa i la referència provincial triada pels aspirants. A este efecte, si no ha sigut sol·licitada en les seues peticions voluntàries per cap participant, serà adjudicada en orde invers en la respectiva borsa de treball a aquell participant que este obligat per la seua referència provincial.
b) Es consideraran places de provisió voluntària absoluta les itinerants, els temps parcials i les reduccions de jornada. Per tant, els dits llocs només s'adjudicaran en atenció a les peticions voluntàries dels participants.
Deu. Resolució
1. L'adjudicació es realitzarà amb tots els integrants actius de la corresponent borsa (amb servicis i sense servicis) a excepció dels que tinguen un lloc adjudicat en el moment de dictar-se la resolució d'adjudicació.
2. L'Administració educativa adjudicarà les destinacions en funció dels llocs oferits, de les preferències sol·licitades pels aspirants, atenent l'orde de prelació que tinguen en les borses i tenint en consideració el que disposa la base anterior.
3. En el cas que en la mateixa adjudicació a dos participants se'ls adjudique en el mateix centre una substitució de la mateixa especialitat i característiques, els directors dels centres els assignaran tenint en compte l'acord unànime dels adjudicataris i, si no n'hi ha, i segons l'orde, en la respectiva borsa.
4. Les resolucions d'adjudicació es publicaran a través de la pàgina web de la Conselleria d'Educació, Formació i Ocupació . Els adjudicataris dels llocs rebran, en l'adreça de correu electrònic facilitada en la sol·licitud telemàtica, un missatge en què se'ls comunicarà l'assignació del lloc de treball.
5. Les destinacions adjudicades són irrenunciables, llevat que s'acredite trobar-se en algun dels supòsits previstos en la base següent.
Onze. Desactivació temporal en les borses
1. Es consideraran en situació de desactivació temporal en les borses els aspirants que en el moment de produir-se l'adjudicació es troben en alguna de les situacions següents:
a) La prestació de servicis en qualsevol administració pública, organisme o empresa pública o privada, amb la qual cosa passaran a l'últim lloc de la seua borsa. Esta circumstància no podrà servir de justificació quan el nomenament s'oferisca per un curs complet.
b) Ser titular de beca d'estudi o investigació per a Formació Professional aconseguida en una convocatòria efectuada per qualsevol administració educativa.
c) Per trobar-se en incapacitat temporal per malaltia amb anterioritat a la data en què se li oferix el nomenament d'interí. En este cas, haurà d'aportar un certificat mèdic acreditatiu de la situació d'incapacitat i comunicar, una vegada desapareguda esta incapacitat, la seua disponibilitat. Si en el termini d'un mes no s'ha produït la recuperació de l'aspirant, este haurà de presentar un nou certificat mèdic que acredite la continuïtat de la situació d'incapacitat. Este certificat haurà de renovar-se mensualment mentres es produïsca la recuperació.
d) Per causa de violència de gènere.
e) Per maternitat, paternitat, adopció o acolliment, tant preadoptiu com permanent o simple, durant el temps marcat per la llei.
f) Per atenció d'un fill o filla menor de 3 anys o d'un familiar fins al segon grau de consanguinitat o afinitat, que per raó d'accident o malaltia greu requerisca una atenció continuada i convisca amb l'interessat. La duració de la desactivació no podrà excedir el curs escolar.
g) L'exercici de càrrec públic o representatiu que impossibilite l'assistència al treball.
h) Per causa de força major degudament justificada i apreciada per la Subsecretaria de la Conselleria d'Educació Formació i Ocupació.
2. Els aspirants que es troben en alguna de les situacions enumerades anteriorment hauran de consignar-ho en l'apartat corresponent de l'aplicació telemàtica i hauran de justificar-ho documentalment en el termini màxim de 15 dies naturals, a través de les direccions territorials d'Educació, Formació i Treball, romanent en el mateix lloc que ocupen en les borses, excepte en el supòsit previst en la lletra a), que implicarà passar a l'últim lloc de la seua borsa, i sense perjuí dels supòsits d'exclusió de les borses per incompliment de l'obligació de justificació.
3. La sol·licitud de desactivació temporal en les borses podrà efectuar-se des de la data del fet causant i fins al moment anterior a la presa de possessió del lloc adjudicat. Si la sol·licitud es presenta fora del mencionat termini, s'entendrà desestimada.
4. La desactivació temporal es mantindrà fins que per part de l'interessat es comunique el fi de la causa al·legada o fins a la finalització del termini establit per a esta.
Dotze. Exclusió de les borses
S'exclouran de les borses, a més d'aquells que no participen en el procediment, els aspirants que incórreguen en algun dels supòsits següents:
a) No acceptar, sense causa justificada, el lloc de treball oferit en l'acte d'adjudicació.
b) No prendre possessió del lloc adjudicat o no aportar la documentació requerida per a la tramitació del nomenament com a funcionari o funcionària interí o interina dins del termini previst.
c) Renunciar al lloc de treball una vegada que se n'ha pres possessió, o no incorporar-se al lloc de treball, una vegada que s'haja fet pública l'adjudicació.
d) Incomplir la justificació documental exigida en la base onze d'esta resolució per a la desactivació temporal en les borses o presentar-la fora del termini establit.
Tretze. Duració dels nomenaments
1. Els nomenaments per a la provisió de llocs vacants que s'efectuen fins al 31 de desembre de cada curs escolar, així com la substitució de funcionaris amb destinació definitiva que estiguen prestant servicis en qualsevol altra destinació i que d'acord amb la normativa vigent no puguen incorporar-se als llocs de què són titulars al llarg del curs escolar, s'estendran des de la data d'iniciació del servici fins a la finalització del curs escolar llevat que amb anterioritat es produïsca la provisió reglamentària del lloc.
2. Els nomenaments per a substituir durant el curs escolar reduccions de jornades s'estendran fins a la finalització del trimestre escolar en què es va produir el seu nomenament, i es prorrogarà per trimestres escolars, sempre que l'Administració o el personal substitut no manifeste el contrari, amb anterioritat a la finalització del corresponent trimestre escolar, tot això sempre que el titular no es reincorpore a la seua jornada completa, la qual cosa suposarà el cessament del personal substitut.
3. La resta de nomenaments tindran duració fins al 30 de juny de cada curs escolar, llevat que amb anterioritat es produïsca la reincorporació del personal titular o substitut, i meritaran les parts proporcionals de pagues extraordinàries i vacacions.
Catorze. Finalització del nomenament
1. Una vegada que l'aspirant cesse en l'exercici de la plaça en règim d'interinitat, serà activat novament en les borses en què estiga inscrit, sempre que no haja sigut exclòs d'estes, i estarà disponible per a una nova adjudicació, respectant-se el mateix orde de prelació que tenia en les dites borses.
2. Quan el cessament es produïsca per incorporació del personal funcionari de carrera a la vacant o la incorporació a esta del personal funcionari substituït, el personal interí cessat en el lloc podrà ser nomenat novament per a la mateixa plaça, en el cas que el professorat titular deixe de prestar-hi servicis efectius en els cinc dies lectius següents al cessament; i en el cas que l'aspirant no accepte la plaça, no implicarà l'exclusió de la borsa. No serà aplicable allò que s'ha regulat en este paràgraf en el cas que el personal interí cessat haja resultat adjudicatari d'una altra plaça per mitjà d'un procés d'adjudicació o haja sigut exclòs de la borsa.
3. Quan el cessament del personal interí es produïsca com a conseqüència de la incorporació del personal funcionari de carrera, el cessament d'este es realitzarà en la data en què tinga efectes administratius la incorporació.
DISPOSICIONS TRANSITÒRIES
Primera. Terminis de presentació d'instàncies en el curs 2012-2013
El primer termini de presentació d'instàncies en el curs escolar 2012-2013 serà de deu dies hàbils, i les dates de començament i finalització del termini seran anunciades en la pàgina de la Conselleria d'Educació, Formació i Ocupació . En este procediment participarà tot el personal que es trobe en els supòsits previstos en l'apartat 2 de l'article 4 de l'Acord de la Mesa Sectorial d'Educació, subscrit el dia 23 de novembre de 2010 (integrants amb servicis i sense servicis) i no haja obtingut lloc de treball en les adjudicacions de llocs de treball per al curs 2012-2013 realitzades amb caràcter previ a la posada en marxa d'este procediment, sempre que no estiga desactivat temporalment en la respectiva borsa de treball.
Segona
El que disposa la norma tretze esdevé inaplicable durant els exercicis 2012 i 2013.
En aplicació del que disposa l'article 13 del Decret Llei 1/2012, de 5 de gener, del Consell, de mesures urgent per a la reducció del dèficit a la Comunitat Valenciana, tots els nomenaments de funcionaris docents interins s'estendran des de la data d'inici del servici i, com a màxim, fins al 30 de juny de cada any, i es meritaran les parts proporcionals de pagues extraordinàries i vacacions.
DISPOSICIÓ FINAL
Contra esta resolució que posa fi a la via administrativa es podrà interposar un recurs potestatiu de reposició davant de la subsecretària de la Conselleria d'Educació Formació i Ocupació en el termini d'un mes, a comptar de l'endemà de la seua publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o directament un recurs contenciós administratiu davant del jutjat contenciós competent, en el termini de dos mesos a comptar de l'endemà de la data de la seua publicació, d'acord amb el que establixen els articles 9 i 14 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 11 de juny de 2012.- El subdirector general de Personal Docent, p. d. (Resolució de 20 d'abril de 2012, DOCV de 27 d'abril): Jesús Carbonell Aguilar.